CONVOCATÒRIA DE III PREMI "SOLVEIG NORDSTRÖM" DE LA CÀTEDRA PAU I JUSTÍCIA DE LA UNIVERSITAT D'ALACANT
- Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/47533)
  + [Valencià](/va/acuerdo/47696)






Selector de idioma

Leer

* [Español](/es/acuerdo/47768)
* [Valencià](/va/acuerdo/47090)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





CONVOCATÒRIA DE III PREMI "SOLVEIG NORDSTRÖM" DE LA CÀTEDRA PAU I JUSTÍCIA DE LA UNIVERSITAT D'ALACANT
[Butlletí Oficial Universitat d'Alacant](/ca/Publicacion)
================================================================================================================================================================

Secretaria General

Butlletí Oficial Universitat d'Alacant





CONVOCATÒRIA DE III PREMI "SOLVEIG NORDSTRÖM" DE LA CÀTEDRA PAU I JUSTÍCIA DE LA UNIVERSITAT D'ALACANT

Data d'aprovació
:   15/01/2024

Data de publicació
:   16/01/2024

Òrgan competent
:   Rectora

Secció
:   CONVOCATÒRIES I CONCURSOS

* [Ver acuerdo en formato **PDF**](/Acuerdos/DescargarAcuerdo/47802)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/47060)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/47239)
  + [Compartir acuerdo en 

    X](https://twitter.com/intent/tweet?via=UA_Universidad&text=CONVOCATÒRIA DE III PREMI "SOLVEIG NORDSTRÖM" DE LA CÀTEDRA PAU I JUSTÍCIA DE LA UNIVERSITAT D'ALACANT
    &url=https://www.boua.ua.es/va/acuerdo/47385)

**Títol:** CONVOCATÒRIA DE III PREMI "SOLVEIG NORDSTRÖM" DE LA CÀTEDRA PAU I JUSTÍCIA DE LA UNIVERSITAT D'ALACANT

**Secció:** CONVOCATÒRIES I CONCURSOS

**Òrgan:** Rectora

**Data d'aprovació:** dilluns, 15 de gener de 2024

CONVOCATÒRIA DE III PREMI "SOLVEIG NORDSTRÖM"  DE LA CÀTEDRA PAU I JUSTÍCIA DE LA UNIVERSITAT D'ALACANT

PREÀMBUL

La Universitat d'Alacant i les institucions de la Generalitat Valenciana amb competències en el desenvolupament de l'Agenda 2030 comparteixen el procés de reflexió sobre quines implicacions tenen els ODS en les institucions encarregades de l'educació superior i la manera d'abordar els canvis a introduir en el sistema universitari per a poder incorporar-los. Aquest procés de reflexió ha generat, entre altres eines, la creació d'una Càtedra sobre Pau i Justícia, la qual aborda de manera concreta l'ODS nre. 16.

En aquest marc es publica la present convocatòria per a premiar treballs d'investigació, l'objecte d'anàlisi dels quals impulse els processos que promoguen societats pacífiques i inclusives per al desenvolupament sostenible, que faciliten l'accés a la justícia per a tots i totes o que impulsen la creació d'institucions eficaces, responsables i inclusives a tots els nivells i que, a conseqüència de la seua investigació, hagen contribuït a millorar el coneixement i/o la implantació de l'ODS nre. 16 Pau, Justícia i Institucions Sòlides.

Aquesta convocatòria pretén ser una de les eines de la UA per a l'impuls de la integració dels ODS de manera transversal en les universitats públiques de la Comunitat Valenciana.

Solveig Nordström (1923-2021) va ser una ciutadana sueca que amb la seua acció personal va impedir que les excavadores destruïren el jaciment del Tossal, origen mil·lenari de la ciutat d'Alacant, i lloc sobre el qual es planejava construir un complex d'edificis turístics en l'inici de l'expansió de l'urbanisme salvatge en la primera línia de la costa mediterrània.

Solveig Nordström va arribar a Espanya en 1955 per a elaborar la seua tesi doctoral en l'àmbit de l'arqueologia. Va treballar en alguns jaciments de la costa alacantina. Al Tossal es va encadenar i es va tombar davant les excavadores, va detindre físicament la seua destrucció i va denunciar els actes en la premsa internacional. El seu coratge i tenacitat, ajudats de la seua condició d'estrangera, van impedir que el seu gest fora silenciat per les autoritats i que la barbàrie fora finalment consumada. Sense la seua valentia ciutadana hui viuríem en un món més injust, desmemoriat i pobre.

El premi Solveig Nordström de la Càtedra Pau i Justícia de la Universitat d'Alacant agraeix el seu exemple amb la voluntat de recordar-nos permanentment que la justícia s'aconsegueix per persones que obstinen els seus actes i la seua vida per a construir un món més humà i menys bàrbar.

El premi naix l'any dos mil vint-i-un, després de la defunció de Solveig Nordström, amb el propòsit de preservar la memòria de la seua exemplar ciutadania.

1. Objecte de la convocatòria i procediment de concessió

L'objecte d'aquesta convocatòria és la concessió, en règim de concurrència competitiva, de premis a treballs d'investigació sobre la pau, la justícia i les institucions sòlides, eixos fonamentals de l'ODS16, amb especial atenció a la inclusió social i la diversitat en el marc de la cooperació al desenvolupament, en cadascuna de les categories recollides en l'article 3 de les presents bases.

2. Requisits de les persones beneficiàries i dels treballs publicats

2.1 Podrà obtindre la condició de beneficiari i sol·licitar aquest premi qualsevol persona física.

2.2 Els treballs estaran escrits en qualsevol de les llengües oficials d'Espanya o en anglés, hauran d'estar relacionats amb l'objecte de la convocatòria i estar publicats l'any 2023. No es considera com a tal la mera acceptació de la publicació.

3. Categories i dotació econòmica dels premis

3.1 Les categories són les següents:

a) Article publicat en una revista d'investigació: dotada amb un Premi i un Accèssit.

b) Capítol de llibre publicat en un llibre col·lectiu: dotat amb un Premi i un Accèssit.

3.2 S'estableix un premi i un accèssit per a totes dues categories. La dotació econòmica serà de 1.500 € per a cada premi i de 500 € per a cadascun dels accèssits

3.3 Als premis se'ls aplicarà el corresponent descompte per rendiment del treball (IRPF), segons la regulació vigent.

3.4 Els premis seran personals i intransferibles.

4. Termini, procediment de presentació de sol·licituds i documentació a presentar.

4.1 Termini de presentació de sol·licituds

La convocatòria es publicarà en el Butlletí Oficial de la Universitat d'Alacant (BOUA) i en la pàgina web de la Càtedra Pau i Justícia de la UA amb caràcter informatiu, prèviament a la publicació del seu extracte en el Diari Oficial de la Generalitat Valenciana (DOGV).

El termini per a sol·licitar el premi s'obrirà a partir de l'endemà de publicar-se en el DOGV, fins al 19 de febrer de 2024 a les 23.59 h.

4.2 Procediment de presentació de les sol·licituds

4.2.1 Les sol·licituds es dirigiran al Servei de Relacions Internacionals, Subdirecció de Convenis de Cooperació Universitària al Desenvolupament i Voluntariat Internacional de la UA.

Les persones candidates adscrites a la UA, presentaran la seua sol·licitud a través del registre electrònic de la Universitat d'Alacant (UACloud: E-Administració > Tràmits > Generals > Instància genèrica).

Les sol·licituds de les persones participants alienes a la UA, hauran de presentar-se per instància genèrica en el següent enllaç: <https://sar.ua.es/va/registro/registro-electronico/registro-electronico.html>. Podran accedir mitjançant clau permanent o certificat digital.

La instància genèrica s'identificarà amb el nom de "Premis Solveig Nordström".

4.2.2 El formulari i la resta dels documents requerits en aquestes bases es presentaran en format PDF.

4.2.3 La sol·licitud té naturalesa individual. En el cas de treballs en règim de coautoria, la persona sol·licitant haurà d'adjuntar un escrit en el qual la resta d'autors o autores manifesten la seua conformitat amb aquesta presentació, a l'efecte de la titularitat nominativa del premi i de la recepció de la dotació econòmica. Si cadascun d'ells optara a una part del premi, hauran de presentar individualment la seua sol·licitud.

4.3 Documentació a presentar

4.3.1 Les persones sol·licitants hauran d'adjuntar la següent documentació:

a) La sol·licitud degudament emplenada, el formulari de la qual es descarregarà de la pàgina web de la [Càtedra Pau i Justícia de la Universitat d'Alacant](https://web.ua.es/va/catedrapazyjusticia/catedra-paz-y-justicia.html).

b) Una còpia de l'article de revista d'investigació o del capítol de llibre col·lectiu.

c) Una còpia de l'índex o sumari de la revista d'investigació o del llibre col·lectiu en el qual l'article o capítol està inclòs.

d) En el supósit de coautoria, la persona candidata haurà de presentar una autorització expressa de la resta dels autors, a l'efecte d'atorgar al sol·licitant que presenta la candidatura la titularitat nominativa del premi i la recepció de la dotació econòmica d'aquest.

5. Criteris d'adjudicació

5.1 L'assignació dels premis es realitzarà seguint els següents criteris (10 punts):

a) Qualitat científica i tècnica, oportunitat i innovació de la investigació que seran avaluades atenent tant els índexs de qualitat homologats de la revista o l'editorial, com a la naturalesa i contingut del treball presentat (màxim 5 punts).

b) Vinculació i afinitat amb l'Objectiu de Desenvolupament Sostenible (ODS) nombre 16, "Pau, Justícia i Institucions Sòlides" que seran avaluades en funció de l'amplitud, extensió i cobertura dels eixos temàtics del ODS 16 en el contingut del treball, per exemple, per estar referenciats en les "paraules clau" d'un article (màxim 5 punts).

5.2 Els premis seran declarats deserts si no superen els 6 punts.

6. Òrgan gestor i comissió de valoració

6.1 Òrgan gestor

L'òrgan gestor de la convocatòria és la subdirecció de Convenis de Cooperació Universitària per al Desenvolupament i Voluntariat Internacional, la qual es troba adscrita al Servei de Relacions Internacionals. S'encarrega de l'ordenació i instrucció del procediment i acordarà totes les actuacions necessàries per a la determinació, coneixement i comprovació de les dades en virtut dels quals ha de dictar-se resolució. Adreça electrònica de contacte: [pfsvoxg.aapaceltddaw@df.cj](mailto:jhgvbro.sjgliibtoobw@hi.kb)

6.2  Comissió de valoració

6.2.1 La comissió de valoració realitzarà l'examen i avaluació de les sol·licituds presentades, així com la consegüent proposta de concessió i denegació dels premis.

6.2.2 La comissió tindrà la següent composició:

Presidència. La vicerectora de Relacions Internacionals i Cooperació per al Desenvolupament.

Secretaria. La subdirectora de Convenis de Cooperació Universitària per al Desenvolupament i Voluntariat Internacional.

Vocals. El director de la Càtedra de Pau i Justícia, el director de Relacions i Projectes Institucionals, el director del Secretariat de Cooperació per al Desenvolupament i la directora del Servei de Relacions Internacionals.

En cas d'absència, els membres de la comissió podran delegar en el vocal que determinen.

Es podrà comptar amb personal assessor extern en cas que es considere oportú.

6.2.3 Tots i cadascun dels membres integrants de la comissió de valoració hauran d'emplenar el document DACI (Declaració d'Absència de Conflicte d'Interessos), en compliment de la legislació vigent.

7. Resolució, notificació i publicació dels resultats

7.1 Atés el principi de transparència recollit en la Llei 40/2015, d'1 d'octubre, del Règim Jurídic del Sector Públic i al que es disposa en l'article 45.1 de la Llei 39/2015, d'1 d'octubre, del Procediment Administratiu Comú de les Administracions Públiques, les publicacions detallades en aquestes bases es realitzaran en l'adreça web: <https://web.ua.es/va/catedrapazyjusticia>, substituint la notificació a les persones interessades i produint els mateixos efectes.

7.2 Després de rebre les sol·licituds, s'elaborarà una relació provisional de sol·licituds admeses i excloses i s'establirà un termini d'esmena de 5 dies hàbils a partir de l'endemà de la seua publicació. Transcorregut aquest termini, s'elaborarà la relació definitiva de sol·licituds admeses i excloses, i s'elevarà a la comissió de valoració.

7.3 A continuació, l'òrgan gestor publicarà una proposta de resolució provisional. A partir de l'endemà de la seua publicació, les persones interessades tindran un termini de 3 dies hàbils per a la presentació de les al·legacions que estimen pertinents, davant l'òrgan gestor.

Transcorregut aquest termini i a la vista de la proposta motivada d'adjudicació per la comissió de valoració, la Rectora de la Universitat d'Alacant dictarà la resolució que procedisca.

7.4 La relació dels treballs premiats es publicarà en la web de la Càtedra i per altres mitjans que es consideren adequats, donant-se per notificats.

7.5 Els premis podran entregar-se en un acte acadèmic organitzat a aquest efecte.

8. Marc legal i pressupostari

8.1 La convocatòria d'aquests premis, amb referència 2024SBV006, que serveix de base reguladora, es troba recollida en la línia de subvenció 2024LS027 del Pla Estratègic de Subvencions de la Universitat d'Alacant per a l'exercici 2024.

8.2 La subvenció assignada s'ajustarà al que es disposa en la llei 38/2003 i en el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions, Llei 1/2015, de 6 de febrer, d'Hisenda Pública, del Sector Públic Instrumental i de Subvencions, normativa interna de la Universitat d'Alacant i la present convocatòria.

8.3 La dotació econòmica destinada a aquesta convocatòria, amb un import màxim de 4.000 euros, serà sufragada amb càrrec al capítol IV, orgànica 5160.4P.0001 del pressupost del Vicerectorat de Relacions Internacionals i Cooperació per al Desenvolupament. L'execució d'aquesta dotació està supeditada a la disponibilitat pressupostària de la UA.

Si el crèdit disponible per a alguna de les categories no s'esgota per falta de sol·licituds o qualitat d'aquestes, podrà destinar-se a l'altra categoria.

S'aplicaran les retencions de rendes que, si és el cas, establisca la legislació vigent.

8.4 Aquesta convocatòria compta amb finançament de la Generalitat Valenciana, en el marc del conveni de col·laboració entre la Generalitat i la Universitat d'Alacant per al cofinançament de la Càtedra de cooperació i desenvolupament sostenible, en l'àmbit de l'Agenda 2030 -Eix pau i justícia, exercici 2023, de 11/07/2023.

9. Obligacions, justificació de les persones beneficiàries i pagament

9.1. Obligacions de les persones beneficiàries

Són obligacions de les persones beneficiàries, a més de les establides en la Llei 38/2003, General de Subvencions, les següents:

9.1.1 Acceptar de manera expressa el premi en el termini de 10 dies naturals a comptar des de la seua concessió i, si és el cas, emplenar l'imprés de fitxa de tercers que li serà proporcionada per l'òrgan gestor.

9.1.2 Autoritzar la publicació del treball premiat en una obra col·lectiva, si és el cas, al costat de la resta de treballs guardonats, sempre que els drets d'autor ho permeten, i indicant la font originària de publicació d'aquest.

9.1.3 La persona premiada garanteix i es responsabilitza davant la Càtedra del compliment de les disposicions aplicables en matèria de propietat intel·lectual i de la legítima existència i titularitat dels drets d'autor sobre el treball presentat, i es compromet al fet que la seua presentació, difusió i publicació en el marc del premi, no lesione ni perjudique els drets de tercers.

9.2. Justificació de les persones beneficiàries i pagament

La justificació del destí del premi al compliment de la seua finalitat serà prèvia a la concessió, mitjançant la comprovació dels requisits exigits per a l'adjudicació. La Universitat procedirà d'ofici al pagament de la subvenció concedida.

L'incompliment per la persona beneficiària de qualsevol dels requisits i obligacions establits en la resolució de concessió de la subvenció i en aquesta convocatòria i bases reguladores, podrà donar lloc a la revocació total o parcial de la subvenció i al reintegrament, si és el cas, de les quantitats indegudament percebudes.

10. Protecció de dades de caràcter personal

10.1 De conformitat amb allò que estableix la legislació vigent en matèria de protecció de dades, la Universitat d'Alacant tractarà les dades aportades per les persones sol·licitants amb la finalitat de gestionar la seua participació en aquesta convocatòria. La legitimació d'aquest tractament es basa en l'interés públic i en el consentiment expressat en la sol·licitud de participació en ella. En el marc dels tractaments esmentats, les seues dades no podran ser cedides, excepte obligació legal i seran conservats durant el temps estrictament necessari per a complir amb la finalitat citada.

10.2 Les persones interessades poden exercir els seus drets en relació amb el tractament de les seues dades personals d'accés, rectificació i supressió, entre altres, mitjançant sol·licitud dirigida a la Gerència de la Universitat en el Registre General de la Universitat d'Alacant, o bé a través de la seua Seu electrónica <https://seuelectronica.ua.es/va/index.html>. Poden, així mateix, posar-se en contacte amb el delegat de protecció de dades a través de l'adreça [clv@jp.vw](mailto:fhl@ws.rp).

10.3 La informació addicional i detallada sobre protecció de dades, els seus drets i la Política de Privacitat de la Universitat d'Alacant, està disponible en el següent enllaç: <https://seuelectronica.ua.es/va/privacidad.html>

11. Recursos

Contra la convocatòria, les seues bases i quants actes administratius es deriven d'aquesta, que esgoten la via administrativa, pot interposar-se recurs contenciós-administratiu davant el jutjat del contenciós-administratiu d'Alacant que resulte competent, en el termini de dos mesos comptats a partir de l'endemà de publicar-se, de conformitat amb allò que s'estableix en l'article 114 de la Llei 39/2015, d'1 d'octubre, del Procediment Administratiu Comú de les Administracions Públiques, l'article 38.4 de la Llei orgànica 2/2023, de 22 de març, del Sistema Universitari i l'article 46 de la Llei 29/1998, de 13 de juliol, Reguladora de la Jurisdicció Contenciós-Administrativa, i potestativament podran interposar recurs de reposició en el termini d'un mes comptat a partir de l'endemà de la publicació de la present, davant la rectora, de conformitat amb allò que estableixen els articles 123 i 124 de la Llei 39/2015. Tot això sense perjudici que s'utilitze qualsevol altra via que es considere oportuna.

D'acord amb l'article 112 de la Llei 39/2015, no es podrà presentar recurs contra els actes de tràmit, llevat que aquests decidisquen directament o indirectament el fons de l'assumpte o determinen la impossibilitat de continuar el procediment, produïsquen indefensió o perjudici irreparable a drets i interessos legítims. L'oposició a aquests actes de tràmit podrà al·legar-se per les persones interessades per a la seua consideració en la resolució que pose fi al procediment.

Alacant, a 15 de gener de 2024

La Rectora,

P.D. de signatura, Vicerectora de Relacions Internacionals

i Cooperació per al Desenvolupament

(Resolució de 22 de desembre de 2020)

Rosa María Martínez Espinosa





[Carretera Sant Vicent del Raspeig s/n  
03035 Sant Vicent del Raspeig - Alacant  
 Tel. 56 934 1679 - Fax 24 060 7986](https://www.google.es/maps/@48.246009,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12774&trk=tyah&trkInfo=tarId%2R2432844925027%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)